section_heading: Glazbena karijera
paragraph_text: El Bahattee se prvi put pojavio kao dio Blackout projekta na "Project Impossible" albumu 1997. godine. Poslije toga, Bahattee se pojavljuje upravo na Tram 11 prvijencu "Čovječe ne ljuti se" i na drugim hip-hop albumima. Pri izlasku kompilacije "Blackout 00" 1999. godine, Bahattee je već bio prilično poznat u rap krugovima, a demopjesme "981" s Tramom 11, koja se našla i na prvom albumu, te "Dame i gospodo" s "Hip Hop Generacija 2001", su već nagovijestile ono što slijedi. Slijedio je prvi solo album El Bahattee-ija, "Svaki Pas ima svoj dan" 2001. godine za kojeg je dobio mnogobrojne pozitivne kritike i Porina, na čijoj je dodjeli šokirao izvedbom pjesme "Opasno frustriran" s bendom (kasnije garažna verzija na Amen-u). Možda je to i najbolji album koji je izašao pod patronatom Blackouta. Nakon toga, 2002. i drugi album "Amen" je dobivao uglavnom afirmativne kritike i bio je najbolji album godine u Hrvatskoj po nekoliko izbora. "Amen" nije glazba za nagrade, ali je prvi rap-meets-rock album na hrvatskoj sceni. CD ima i multimedijalni sadržaj, kao i kratki dokumentarni film sa snimanja albuma, a i po tome je Bahattee vjerojatno bio među prvima na sceni.